钦定古今图书集成/明伦汇编/官常典/第360卷 > 张捷
## 钦定古今图书集成/明伦汇编/官常典/第360卷 > 张捷

按《明外史》本传：“捷，丹阳人，万历四十一年进士。授浙
江山阴知县。泰昌元年，入为御史，疏论中官蒙蔽之
弊，以讥切王安。天启元年，荐董应举、于仕廉、萧近高、
安希范等十二人皆民望己，论姚宗文排陷熊廷弼罪，又请恤辽阳死事诸臣，已，又请停内操。所建白多
皆可称。乞假归。四年春，赵南星出为江西副使，不赴。”
其冬，魏忠贤势大张。诸以年例外迁者，尽复故官，捷
亦还为御史。明年擢太仆少卿，自是疾东林次骨。寻
忤忠贤意，削籍归。崇祯三年起大理右少卿，拜左副
都御史。明年迁吏部右侍郎。又明年进左侍郎。捷故
仇东林，而与首辅周延儒友善，骤引居要地，参预密
谋。延儒败，又附温体仁为之羽翼。御史梁云构劾其
“憸邪柔媚，贿赂关通。”帝不听。吏部尚书李长庚、左都
御史张延登罢体仁及王应熊谋之。捷将用故兵部
尚书吕纯如。帝御平台，谕廷臣各举所知，应熊目捷，
捷遂举纯如及南京右都御史唐世济。体仁及钱士
升举南京吏部尚书谢陞及世济，应熊亦举世济。独
何吾驺举户部尚书侯恂。帝以纯如丽“逆案”，不宜举
捷，誉纯如才品，皆不听。给事中卢兆龙、孙晋与捷相
讦难，而御史金光辰、韩一光、杨绳武，给事中蒋德瑗
并奏纯如不可用。捷呶呶不已。给事中姜应甲叱捷
巧辩。帝命之退，竟如体仁言，以升为吏部尚书，世济
为左都御史。捷既绌，给事中吴甘来、朱国栋、顾国宝、
吴南灏，御史张三谟，南京给事中戈允礼，御史左佩
弦、郭维经及兆龙、应甲、光辰复交章极论，并言“逆案
不可翻。”卒以体仁、应熊力，悉置不问。已而给事中范
淑泰劾捷私王维章，用为四川巡抚。应甲又劾捷私
听勘郎中施元征，迁为蕲州参政。谕德倪元璐亦疏
诋捷，捷怒，谓言官攻击，皆元璐主谋，上疏丑诋。帝责
元璐陈状，卒两置不问。先是，捷所亲贺儒修为成都
知县，捷属巡按刘宗祥令举《卓异》。中有“时事渐非，借
内倾外，中焰披猖，朝政苛急”等语，以宗祥前知丹徒，
素交好也。而宗祥廉儒修贪墨，疏劾之。削其籍逮治，
捷遂大恨。后川中州县多陷于贼，诏议宗祥罪，捷欲
重绳之。宗祥惧，遽以捷私书上闻。帝大怒，责捷回奏。
捷震𢙀，词极哀。帝怒不解。诏除名议罪，坐赎徒三年，
宗祥遂任职如故。福王立于南京，刘泽清首荐捷，马
士英继之。诏下，廷议多持不可。其年八月，魏国公徐
弘基复荐之，遂以《内传》起故官。给事中章正宸等疏
谏，被责让。十月，吏部尚书徐石麟罢。士英拟用张国
维，而阮大铖以内传用捷。士英骇愕，以此惮大铖。捷
既为诸奸用，悉奉其指挥，诸《丽名逆案》及谋翻《逆案》
被谴者尽登用。而文选郎刘应宾挟马、阮势，纳贿无
虚日，捷主画诺而已。明年夏，杨维垣请恤“逆案”已死
诸臣，捷奏行之。于是刘廷元、霍维华、徐大化、徐兆魁、
乔应甲、王绍徽、吕纯如等二十二人并获赠恤。无何，
南都失守，捷走鸡鸣寺，投缳而死。捷居家孝友，在官
有清节，雅为乡人所称。以恶东林，终身与匪人比，名
因以隳。然其死也，士论咸予之。